b'\n_START_ARTICLE_\nHurgada\n_START_SECTION_\nIstorija\n_START_PARAGRAPH_\nXX a. prad\xc5\xbeioje Hurgada buvo ma\xc5\xbeas \xc5\xbevej\xc5\xb3 ir brit\xc5\xb3 naftos \xc5\xbevalgytoj\xc5\xb3 kaimelis Raudonosios j\xc5\xabros pakrant\xc4\x97je. I\xc5\xa1 karinio atspirties punkto \xc4\xaf kurort\xc4\x85 Hurgada prad\xc4\x97jo transformuotis tik po Kemp Deivido susitarim\xc5\xb3 tarp Egipto ir Izraelio._NEWLINE_1978 m. tuometinis naujasis Raudonosios j\xc5\xabros provincijos gubernatorius generolas majoras Jusefas Afifis \xc4\x97m\xc4\x97si ekonomini\xc5\xb3 reform\xc5\xb3. Jos prisid\xc4\x97jo prie to, kad XX a. 9-ame de\xc5\xa1imtmetyje amerikie\xc4\x8di\xc5\xb3, europie\xc4\x8di\xc5\xb3 ir arab\xc5\xb3 investuotojai \xc5\xa1i\xc4\x85 gyvenviet\xc4\x99 pavert\xc4\x97 pagrindiniu Egipto Raudonosios j\xc5\xabros kurortu.\n_START_SECTION_\nMiesto apylink\xc4\x97s\n_START_PARAGRAPH_\nApie 20 km \xc4\xaf pietus nuo Hurgados oro uosto suplanuotas prabangus kurortas Sahl Hasheesh \xc5\xa1iuo metu tik prad\xc4\x97tas ir sustabdytas. \xc4\x8cia suplanuotos 5 skirtingos golfo aik\xc5\xa1t\xc4\x97s, \xc4\xaflanka ir vir\xc5\xa1 11 km ilgio palmi\xc5\xb3 dengiama promenada._NEWLINE_40 km \xc4\xaf pietus nuo Hurgados yra \xc5\xa0em El Naga, kurio papl\xc5\xabdimiai, ko gero, \xc4\xafstabiausi \xc5\xa1ioje pakrant\xc4\x97je. Dar toliau \xc4\xaf pietus yra Makadi Bay, Soma Bay, Safagos kurortai (60 km), Osman\xc5\xb3 imperijos uostas El Kuseiras (207 km), Marsa Alamas (271 km) ir Baranis (400 km)._NEWLINE_5 km \xc4\xaf \xc5\xa1iaur\xc4\x99 nuo Hurgados yra El Guna kurortas, nauja lag\xc5\xabn\xc5\xb3 kertama poilsiaviet\xc4\x97, \xc4\xaf kuri\xc4\x85 ne\xc4\xafleid\xc5\xbeiami egiptie\xc4\x8diai, jei tik jie jame nedirba. Tik XX a. devintajame de\xc5\xa1imtmetyje egiptie\xc4\x8di\xc5\xb3 architekto Samih Sawiris \xc4\xafkurta El Guna buvo nuolat vystoma ir kur anks\xc4\x8diau tebuvo sm\xc4\x97l\xc4\x97tos dykumos juosta tarp j\xc5\xabros paj\xc5\xabrio kaln\xc5\xb3 dabar yra i\xc5\xa1 vie\xc5\xa1bu\xc4\x8di\xc5\xb3 kompleks\xc5\xb3 ir apartament\xc5\xb3 sudarytas nedidelis miestelis. Jis i\xc5\xa1sid\xc4\x97st\xc4\x99s keliose kanalais jungiamose salose ir tod\xc4\x97l dar vadinamas Egipto Venecija.\n_START_SECTION_\nKlimatas\n_START_PARAGRAPH_\nHurgados klimatui b\xc5\xabdingas nedidelis krituli\xc5\xb3 kiekis, tik \xc5\xa1velnios \xc5\xbeiemos m\xc4\x97nesiais b\xc5\xabna keletas lieting\xc5\xb3 dien\xc5\xb3. Pad\xc4\x97tis prie Raudonosios j\xc5\xabros lemia tai, kad auk\xc5\xa1\xc4\x8diausia temperat\xc5\xabra dien\xc4\x85 ma\xc5\xbeai skiriasi nuo \xc5\xbeemiausios temperat\xc5\xabros nakt\xc4\xaf, paprastai \xc5\xa1is skirtumas yra apie 5\xc2\xb0C .'